କରୀନା କପୁର  (ଜନ୍ମ: ୨୧ ସେପ୍ଟେମ୍ବର ୧୯୮୦), ଜଣେ ଭାରତୀୟ କଥାଚିତ୍ର ଅଭିନେତ୍ରୀ ଯିଏକି ମୁଖ୍ୟତଃ ହିନ୍ଦୀ କଥାଚିତ୍ରରେ ଅଭିନୟ କରନ୍ତି  । ସେ ହିନ୍ଦୀ କଥାଚିତ୍ର ଅଭିନେତା ରଣଧୀର କପୁର ଏବଂ ବବିତା କପୁରଙ୍କର ଝିଅ । ତାଙ୍କର ବଡ଼ ଭଉଣୀ କରିସ୍ମା କପୁର ଜଣେ ହିନ୍ଦୀ କଥାଚିତ୍ର ଅଭିନେତ୍ରୀ । ସେ ୨୦୦୦ ମସିହାରେ ହିନ୍ଦୀ କଥାଚିତ୍ର ରିଫୁଜୀ ଜରିଆରେ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହାପରେ ସେ ଅଶୋକା, କଭି ଖୁସି କଭି ଗମ୍, ଚାମେଲି ଆଦି ସଫଳ ଚଳଚ୍ଚିତ୍ରରେ ଅଭିନୟ କରିବାପରେ ସେ ନିଜକୁ ପ୍ରତିଷ୍ଠିତ କରାଇଥିଲେ । କରୀନା ୬ଟି ଫିଲ୍ମ ଫେୟାର ପୁରସ୍କାର ପାଇଛନ୍ତି । କରୀନା କପୁର ଅଭିନେତା ସୈଫ ଅଲ୍ଲୀ ଖାନଙ୍କୁ ୨୦୧୨ରେ ବିବାହ କରିଥିଲେ । ଉଭୟଙ୍କର ଗୋଟିଏ ପୁଅ ଅଛି । ପ୍ରାରମ୍ଭିକ ଜୀବନ କରୀନା କପୁର ୨୧ ସେପ୍ଟେମ୍ବର ୧୯୮୦ରେ ବମ୍ବେରେ ଜନ୍ମଗ୍ରହଣ କରିଥିଲେ । କରୀନାଙ୍କୁ ପ୍ରାୟ ସଭିଏଁ ବେବୋ ବୋଲି ସମ୍ବୋଧନ କରିଥାନ୍ତି । ସେ ଅଭିନେତା ରଣଧୀର କପୁର ଏବଂ ବବିତ କପୁରଙ୍କର ସାନ ଝିଅ । ତାଙ୍କର ବଡ଼ ଭଉଣୀ କରିସ୍ମା କପୁର ଜଣେ ହିନ୍ଦୀ କଥାଚିତ୍ର ଅଭିନେତ୍ରୀ । ତାଙ୍କର ଜେଜେବାପା ରାଜ କପୁର ଜଣେ ହିନ୍ଦୀ କଥାଚିତ୍ର ଅଭିନେତା ଏବଂ ନିର୍ମାତା ଏବଂ ତାଙ୍କର ଅଜା ହରି ଶିବଦାଶ ଜଣେ ଅଭିନେତା । କରୀନା ଅଭିନେତା ଋଷି କପୁର ଏବଂ ନୀତୁ କପୁରଙ୍କର ଝିଆରୀ । କରୀନାଙ୍କର ନାମ ତାଙ୍କର ମାଆ ଅନ୍ନା କରେନିନା ବ‌ହିରୁ ରଖିଥିଲେ । ସେ ତାଙ୍କର ପିତାଙ୍କର ଘର ପକ୍ଷରୁ ପଞ୍ଜାବୀ ଏବଂ ମାଆ ଘର ପକ୍ଷରୁ ସିନ୍ଧି । କରୀନା ଛୋଟବେଳୁ ଉଭୟ ହିନ୍ଦୁ ଏବଂ ଖ୍ରୀଷ୍ଟ ଧର୍ମ ପ୍ରତି ଅନୁରାଗୀ ଥିଲେ । ଅଭିନୟ ଜୀବନ କରୀନା ୨୦୦୦ ମସିହାରେ ପ୍ରଥମେ ଅଭିନେତା ନିର୍ଦ୍ଦେଶକ ରାକେଶ ରୋଶନଙ୍କର ଚଳଚ୍ଚିତ୍ର କହୋ ନା ପ୍ୟାର୍ ହୈ ପାଇଁ ବଛାଯାଇଥିଲେ । ଏହି କଥାଚିତ୍ରରେ ରାକେଶଙ୍କର ପୁଅ ହ୍ରିତିକ ରୋଶନ ମଧ୍ୟ ହିନ୍ଦୀ କଥାଚିତ୍ରରେ ନାୟକ ଭାବରେ ପ୍ରଥମ କରି ଅଭିନୟ କରିଥିଲେ । ତେଣୁ ନାୟକଙ୍କୁ ଅଧିକ ପ୍ରାଧାନ୍ୟ ମିଳିବା ଯୋଗୁଁ କରୀନା ଏହି ଚଳଚ୍ଚିତ୍ରଟି ଛାଡ଼ିଦେଇଥିଲେ । ଏହାପରେ ସେ ସେହି ବର୍ଷ ଜେ.ପି. ଦତ୍ତଙ୍କ ଚଳଚ୍ଚିତ୍ର ରେଫ୍ୟୁଜି ଜରିଆରେ ଅଭିଶେକ ବଚନଙ୍କ ସ‌ହ ହିନ୍ଦୀ କଥାଚିତ୍ର ଜଗତରେ ପ୍ରବେଶ କରିଥିଲେ । କରୀନା ତାଙ୍କର ଏହି ପ୍ରଥମ ଚଳଚ୍ଚିତ୍ରରେ ଅନେକ କିଛି ଶିଖିଥିଲେ ବୋଲି କ‌ହିଥିଲେ । ଏହି ଚଳଚ୍ଚିତ୍ରଟି ବ୍ୟବସାୟରେ ସଫଳତା ପାଇଥିଲା । ଏହି ଚଳଚ୍ଚିତ୍ର ପାଇଁ କରୀନାଙ୍କୁ ଫିଲ୍ମ ଫେୟାରରେ ଶ୍ରେଷ୍ଠ ନବାଗତା ପୁରସ୍କାର ମିଳିଥିଲା । ଏହପରେ କରୀନା ୨୦୦୧ରେ ମୁଝେ କୁଛ୍ କେହେନା ହୈ, ୟାଦୈଁ, ଅଜ୍‌ନବୀ, ଅଶୋକା, କଭି ଖୁସି କଭି ଗମ୍ ଆଦି କଥାଚିତ୍ରରେ ଅଭିନୟ କରିଥିଲେ । ମୁଝ୍‌ସେ ଦୋସ୍ତି କରୋଗୀ, ଜୀନା ସିର୍ଫ ମେରେ ଲିୟୈ, ତଲାସ୍, ଖୁସି, ମୈ ପ୍ରେମ୍ କି ଦିୱାନୀ ହୁଁ, ଏଲ୍.ଓ.ସି. କାର୍‌ଗିଲ୍ ଆଦି କଥାଚିତ୍ରରେ ଅଭିନୟ କରିବା ପରେ କରୀନା ୨୦୦୪ରେ ଚାମେଲୀ କଥାଚିତ୍ରରେ ଅଭିନୟ କରିଥିଲେ । ଏହି କଥାଚିତ୍ର ପାଇଁ ତାଙ୍କୁ ଫିଲ୍ମ‌ଫେୟାରରେ ଏକ ସ୍ୱତନ୍ତ୍ର ପୁରସ୍କାର ମିଳିଥିଲା । ୨୦୦୪ରେ କରୀନା ଦେବ୍ ଚଳଚ୍ଚିତ୍ର ପାଇଁ ମଧ୍ୟ ଫିଲ୍ମ‌ଫେୟାରରେ ସମୀକ୍ଷକଙ୍କ ପସନ୍ଦରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ପାଇଥିଲେ । କରୀନା ୨୦୦୬ କଥାଚିତ୍ର ଓମ୍‌କାରା ପାଇଁ ଫିଲ୍ମ ଫେୟାରରେ ସମୀକ୍ଷକଙ୍କ ପସନ୍ଦରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ପାଇଥିଲେ । ସେ ୨୦୦୭ରେ କଥାଚିତ୍ର ଜବ୍ ଉଇ ମିଟ୍ ପାଇଁ ଫିଲ୍ମ‌ଫେୟାରରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ପାଇଥିଲେ । ଏଥି ସ‌ହ କରୀନା ପୁନଃ ବିବାହ ଏବଂ ସିଆଇଡି ଭଳି ଦୂରଦର୍ଶନ ଧାରାବାହିକରେ ଅତିଥି କଳାକାର ଭାବରେ ଅଭିନୟ କରିଥିଲେ । ସେ ତିନୋଟି ଡକୁମେଣ୍ଟାରୀରେ ମଧ୍ୟ ଅଭିନୟ କରିଛନ୍ତି ।